เคลมภัยพิบัติได้อัตโนมัติ
คปภ.ออกแบบกรมธรรม์ใหม่กำหนดเพดานคุ้มครองขั้นต่ำ
9 มี.ค. 2555

คปภ.ออกแบบกรมธรรม์ใหม่กำหนดเพดานคุ้มครองขั้นต่ำ
คปภ.เผยประกันภัยพิบัติบวกเพิ่มอัตโนมัติในกรมธรรม์อัคคีภัย, ทรัพย์สิน ไมโครอินชัวรันส์ เพื่อให้ผู้เอาประกันภัยได้รับความคุ้มครองขั้นต่ำเท่ากัน ส่วนเกินซื้อเพิ่มเอง 
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย เปิดเผยว่า คปภ.จะออกแบบกรมธรรม์ประกันอัคคีภัยและประกันทรัพย์สินแบบใหม่ โดยจะรวมความคุ้มครองประกันภัยพิบัติที่คุ้มครองน้ำท่วม แผ่นดินไหว และลมพายุอัตโนมัติโดยผู้เอาประกันภัย ไม่สามารถเลือกว่าจะไม่รับความคุ้มครองประกันภัยพิบัติ เพราะเป็นกรมธรรม์มาตรฐานที่จะต้องมีความคุ้มครองภัยพิบัติรวมอยู่ด้วยตามเกณฑ์ขั้นต่ำที่กองทุนส่งเสริมการประกันภัยพิบัติกำหนดในราคาที่ต่ำมาก
นอกจากนี้ ยังเป็นการตัดปัญหาความสับสนของผู้เอาประกันภัย ว่าจะได้รับความคุ้มครองภัยพิบัติหรือไม่ และทำให้ผู้เอาประกันภัยที่ซื้อกรมธรรม์อัคคีภัย หรือประกันภัยทรัพย์ สินจะได้รับความคุ้มครองอัตโนมัติ
“เร็วที่สุดปลายสัปดาห์หน้าช้าสุดไม่เกิน 2 สัปดาห์ ทุกบริษัทที่ต้องขายประกันภัยพิบัติแบบนี้ โดยส่งต่อความคุ้มครอง 99% มาที่กองทุนฯ และรับไว้เอง 1%” นายประเวช กล่าว
นายประเวช กล่าวว่า ผู้เอาประกันภัยที่ซื้อประกันอัคคีภัยและภัยพิบัติสำหรับที่อยู่อาศัยคิดเบี้ย 0.5% ต่อวงเงินความคุ้มครองไม่เกิน 1 แสนบาท จะเป็นเบี้ย 500 บาทต่อปี เมื่อรวมกับประกันอัคคีภัย ซึ่งคิดเบี้ยประมาณ 0.01% ต่อวงเงินความคุ้มครองเบี้ยก็ไม่ได้เพิ่มสูงขึ้นมาก แต่ได้รับความคุ้มครองครอบ คลุม สำหรับผู้เอาประกันภัยที่เป็นธุรกิจขนาดกลางและขนาดย่อมคิดเบี้ยประกัน 1% ของวงเงินความคุ้มครอง และอุตสาหกรรมขนาดใหญ่คิดเบี้ยประกัน 1.25% ของวงเงินความคุ้มครอง แต่จำกัดความคุ้มครองภัยพิบัติไว้ 30% ของทุนประกันอัคคีภัยหรือประกันภัยทรัพย์สิน
นายประเวช กล่าวว่า ผู้เอาประกันภัยสามารถซื้อความคุ้มครองภัยพิบัติเพิ่มเติมจากบริษัทประกันภัยทั่วไป 
ทั้งนี้ คปภ.คาดว่าจะสามารถมีกรมธรรม์ประกันภัยพิบัติในปีแรกนี้ได้ประมาณ 2 หมื่นล้านบาท โดยเชื่อว่าทั้ง 1.5 ล้านกรมธรรม์ จะยังคงทำประกันต่อเนื่องในปีนี้